Jacob Jensen (V), 2013-02-28:
Tak for det.
Jeg synes også, vi sådan set langt hen ad vejen har haft en udmærket debat og egentlig også med flere forsøg på at gøre det mere konkret, end man måske kunne have forventet i en så bred diskussion som det, vi her har fat i.
Jeg tror også, det er nødvendigt, hvis vi ved fælles indsats skal have knækket den kurve, hvor vi med de analyser, der ligger, kan se, at bureaukratiet i den offentlige sektor stadig er stigende til trods for forskellige meldinger og indsatser.
Jeg kvitterer for de ting, som også ministeren har været inde på, og de tiltag, som man vil igangsætte, bl.a. det her styringseftersyn, som jeg tror kan være meget spændende, og som jeg egentlig godt på et senere tidspunkt og måske i en anden sammenhæng vil spørge lidt ind til, så vi måske kan få det foldet lidt mere ud, i hvert fald i forhold til, hvad jeg ved om det.
For jeg tror, det er godt, at man ligesom systematisk kan gå nogle områder igennem med en tættekam og sige, hvad virker, og hvad virker ikke, selvfølgelig under forudsætning af, at man får inddraget relevante aktører til det arbejde, men det antager jeg så man gør.
Men det, man selvfølgelig kan sætte spørgsmålstegn ved, hvad angår den slags ting, herunder i øvrigt også det, som flere har været inde på omkring frikommuneforsøgene, er, hvem det er, der skal afgøre, om det er gode resultater eller dårlige resultater, der kommer ud af forskellige tiltag, for det er jo også mange gange en subjektiv vurdering og afgørelse.
Jeg tror, de fleste regler, hvis ikke alle, i en eller anden forstand er blevet indført af velvillige politikere med forskellige formål, og så har der været et flertal for det, og så er det blevet godkendt.
Når det så skal fjernes igen, skal der jo være nogle andre, der ud fra nogle kriterier, eller hvad ved jeg, skal tage stilling og sige, at det altså er nogle gode erfaringer, som Vejle Kommune, eller hvem det kan være, har indhøstet, og at man gerne vil omsætte det til generel lovgivning.
Min bekymring er måske størst i forhold til den proces, og jeg håber og opfordrer til, at vi så også rent politisk her i salen bliver inddraget i det arbejde, for jeg håber ikke, det bare skal være nogle, sagt med al respekt igen, embedsfolk, der sidder i nogle forskellige stillinger og skal bedømme den del af det.
Jeg tror, vi også politisk skal ind over for at sige: Det er de her resultater, vi gerne ser gennemført til konkret lovgivning.
Jeg hørte forskellige andre konkrete tiltag, jeg har nævnt det tidligere, bl.a. fra den socialdemokratiske ordførers side, som ikke vil binde sig op på forslaget, men alligevel luftede tanken om, at man kunne lave en eller anden forudsætning om, at man, hvis der indføres en ny regel, også samtidig skal prøve at pege på et andet sted, hvor en regel kunne fjernes.
Dermed ikke være sagt, at en regel er, om jeg så må sige, lige så god som en anden regel, altså en til en, men dog kunne det et eller andet sted måske være et princip, som kunne være med til at disciplinere os fra Folketingets side, altså hvis man hele tiden havde det for øje, hvilken påvirkning det har på den økonomiske del osv., som vi har med anden lovgivning, vi kigger på.
Det kunne man måske også lægge ind som et kriterium, hver gang vi laver forskellige lovgivningstiltag, altså ikke nødvendigvis sådan helt juridisk forpligtende skal gøre det, men bare har det for øje og så måske prøver at komme med nogle forslag i den retning.
Det synes jeg kunne være spændende.
Da vi sad i regering, gjorde vi jo nogle forskellige tiltag i den her boldgade.
Vi satte et mål omkring, at vi skulle sænke bureaukratiet for virksomhederne med 25 pct. inden for en given periode.
Der var så en måling, der blev brugt en anerkendt målingsmetode til det, og det kunne man selvfølgelig mene om, hvad man ville, altså om det var den rigtige måde, der blev målt på osv., men resultatet på bundlinjen var, at der var fokus på det, både i ministerierne og udeomkring i virksomhederne og organisationerne, man blev altså holdt op på, at der skulle ske noget.
Det er nok det, vi fra vores side af synes vi mangler lidt mere håndfast.
Det er sådan set ikke en mistillid til, at ministeren ikke ønsker at levere, det tror jeg sådan set hun gør, ønsker i hvert fald, om hun så gør det konkret, må vi så se på et senere tidspunkt.
Igen er det ikke, fordi vi skal finde et tal, som så skal være lavere end et andet tal på et senere tidspunkt, men vi må på en eller anden måde kunne blive enige om, hvad det så er for en retning, hvem det er, vi skal spørge, om de føler, det her er blevet bedre eller dårligere, for vi skal jo på et eller andet tidspunkt evaluere de indsatser, der er blevet gjort her i Tinget, og dermed opgøre, om vi skal gøre mere, eller om det bare skal køre stille og roligt som det, det nu engang er sat i værk til.
Så det vil vi i hvert fald opfordre til, og det er også derfor, vi har formuleret vores forslag til vedtagelse på den måde, som vi selvfølgelig har.
Vi har også været inde over, at vi har foreslået et regelstop for små og mellemstore virksomheder.
Det er igen rettet mod virksomhederne, men noget tilsvarende kunne man vel overveje at arbejde med inden for den offentlige sektor, måske på udvalgte områder, i en periode for at se, om det kunne give den stabilitet og ro.
Jeg har i hvert fald hørt flere grupper, folkeskolelærere og andre, som siger: Lad os nu få ro i en periode, så vi kan udføre vores arbejde, uden at vi skal koncentrere os om nye regler og forordninger.
Det synes jeg også er nogle ting, som vi bør overveje i forskellige sammenhænge.
Jeg vil gerne takke for debatten og synes sådan set også, vi er kommet et stykke ad vejen.
Jeg vil kvittere for de tiltag, som ministeren har nævnt, kvittere for det fra andre ordføreres side, herunder også politiske modstandere, som vi normalt ikke ligger på linje med, men som alligevel også har forsøgt at konkretisere debatten her, og det tror jeg faktisk er ret afgørende for, at vi kan komme videre, så det ikke blot er skåltaler og andre vidtløftige bemærkninger, men at det altså også er konkrete mål, vi skal binde os selv op på i den kommende tid.